Filmanmeldelse:«Risen» 

Opplyst, ryddig men litt for daff etterforskning av Jesu oppstandelse anno ca. 33. 

USA. 
Regi: 
Kevin Reynolds. 
12 år. 
MED: Joseph Fiennes, Tom Felton, Peter Firth, Cliff Curtis. 

Bibelen forteller påskehistorien fra jødenes og de senere kristnes side. 
«Risen» (Oppstått) forsøker å fortelle den fra den romerske okkupasjonsmaktens side. 

Det handler om Clavius, en ledende offiser i prefekt Pontius Pilatus' hær, som etter å ha bevitnet Jesu død på korset, blir satt til oppgaven å vokte graven hans. 
Og når liket forsvinner: 
Avdekke sannheten, om så i reneste CSI-stil. 
For det er vel ingen som tror på oppstandelsen, vel? 

Filmen er bedre enn man kunne frykte. 
Det er tankevekkende tolkninger av maktstrukturer mellom okkupant og de okkuperte. 
Det er interessante synspunkter på spillet som til slutt førte til Jesu henrettelse. 
Og det i bunn og grunn logisk umulige faktagrunnlag for en eventuell oppstandelse, er behandlet med ikke ueffen renslighet. 

På den annen side må det nok sies at saker & ting dabber av. 
Jesus-figuren er ikke riktig tydelig nok. 
Mens et åpenbart oppbyggelig aspekt blir for tydelig. 

Dette er en god påskefilm for ikke så få kristne og andre bibelhistorisk interesserte. 
De likegyldige vil forbli likegyldige. 

Filmen har premiere fredag 18. mars, akkurat i riktig tid før påske... 
